PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2007/FV/3/1/029	Bratislava 15. mája 2007	

Protimonopolný úrad Slovenskej republiky, odbor koncentrácií v správnom konaní č. 0088/OK/2006 začatom dňa 29.12.2006 na základe oznámenia koncentrácie podnikateľom SigmaKalon B.V., Amsterdamseweg 14, 1422 AD Uithoorn, Holansko prostredníctvom svojho splnomocneného právneho zástupcu Mgr. Zuzany Šimekovej, LL.M., Allen & Overy Bratislava, s.r.o., Carlton Savoy Building, Mostová 2, 811 02 Bratislava vo veci koncentrácie podnikateľov SigmaKalon B.V., Amsterdamseweg 14, 1422 AD Uithoorn, Holansko,  HCH, s.r.o., 023 04 Kysucký Lieskovec 158, CeNa, s.r.o., Kamenná 11, 010 01 Žilina, EUROPARM, spol.s r.o., Dlhá 21, 949 01 Nitra a Ing. Gabriel Kaňuch OP.ARM, Štúrova 547, 07222 Strážske

r o z h o d o l

na základe § 22 ods. 1 písm. d) v spojení s § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že s ú h l a s í s koncentráciou vzniknutou podľa § 9 ods. 1 písm. b) v spojení s § 9 ods. 4 písm. b) zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov, ktorá spočíva v získaní kontroly podnikateľa SigmaKalon B.V., Amsterdamseweg 14, 1422 AD Uithoorn, Holansko nad podnikom podnikateľa HCH, s.r.o., 023 04 Kysucký Lieskovec 158, nad podnikom podnikateľa CeNa, s.r.o., Kamenná 11, 010 01 Žilina, nad podnikom podnikateľa EUROPARM, spol.s r.o., Dlhá 21, 949 01 Nitra a nad podnikom podnikateľa Ing. Gabriel Kaňuch OP.ARM, Štúrova 547, 07222 Strážske na základe Zmluvy o prevode obchodných podielov v spoločnosti HCH, s.r.o. uzatvorenej dňa 21.11.2006 medzi Jánom Horniačikom, Ľubomírom Chupáčom a Ing. Petrom Hlušekom a podnikateľom SigmaKalon, Zmluvy o prevode obchodných podielov v spoločnostiach CeNa, s.r.o. a EUROPARM, s.r.o. uzatvorenej dňa 21.11.2006 medzi Ing. G. Kaňuchom, Vierou Kaňuchovou a podnikateľom SigmaKalon a Zmluvy o prevode podniku uzatvorenej dňa 21.11.2006 medzi SigmaKalon a Ing. Gabrielom Kaňuchom OP.ARM.

O d ô v o d n e n i e :

Protimonopolnému úradu Slovenskej republiky, odboru koncentrácií (ďalej len „úrad“) bola dňa 29.12.2006 listom zaevidovaným pod č. 4918/2006 podnikateľom SigmaKalon B.V., Amsterdamseweg 14, 1422 AD Uithoorn, Holansko (ďalej len SigmaKalon“) prostredníctvom svojho splnomocneného právneho zástupcu Mgr. Zuzany Šimekovej, LL.M., Allen & Overy Bratislava, s.r.o., Carlton Savoy Building, Mostová 2, 811 02 Bratislava (ďalej len „právny zástupca“) oznámená koncentrácia podľa § 10 ods. 9 zákona č. 136/2001 Z. z.   o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), ktorá podľa oznámenia spočíva v nadobudnutí výlučnej kontroly podnikateľa SigmaKalon nad podnikom podnikateľa HCH, s.r.o., 023 04 Kysucký Lieskovec 158 (ďalej len „HCH“), nad podnikom podnikateľa CeNa, s.r.o., Kamenná 11, 010 01 Žilina (ďalej len „CeNa“), nad podnikom podnikateľa EUROPARM, spol.s r.o., Dlhá 21, 949 01 Nitra (ďalej len „EUROPARM“) a podnikom podnikateľa Ing. Gabriel Kaňuch OP.ARM, Štúrova 547, 07222 Strážske (ďalej len „OP.ARM“).

Na základe doručenia oznámenia predmetnej koncentrácie začalo dňa 29.12.2006 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“) správne konanie vo veci koncentrácie pod                      č. 0088/OK/2006, o čom úrad listom č. 94/PMÚ SR/2007 zo dňa 12.01.2007 informoval účastníka správneho konania. 

Vzhľadom na to, že oznámenie predmetnej koncentrácie neobsahovalo všetky náležitosti podľa § 10 ods. 12 zákona a vyhlášky úradu č. 268/2004 Z.z., ktorou sa ustanovujú podrobnosti o náležitostiach oznámenia koncentrácie (ďalej len „Vyhláška“), úrad vyššie uvedeným listom zároveň vyzval oznamovateľa koncentrácie na jeho doplnenie a taktiež ho upozornil, že lehota na vydanie rozhodnutia podľa § 11 zákona nezačala plynúť. Zároveň ho upozornil, že na základe doteraz poskytnutých informácií a podkladov nevie určiť účastníkov koncentrácie.

Na základe tejto výzvy podnikateľ SigmaKalon oznámenie koncentrácie doplnil listom doručeným úradu dňa 17.1.2007, zaevidovaným pod č. 155/2007. 
Nakoľko však ani po doručení tohto listu oznámenie koncentrácie neobsahovalo všetky náležitosti podľa § 10 ods. 12 zákona a Vyhlášky, úrad listom č. 227/PMÚ SR/2007 zo dňa 23.01.2007, listom č. 294/PMÚ SR/2007 zo dňa 29.01.2007, listom č. 888/PMÚ SR/2007 zo dňa 13.03.2007 a listom č. 1095/PMÚ SR/2007 zo dňa 23.03.2007 vyzval oznamovateľa koncentrácie na jeho doplnenie a taktiež ho upozornil, že lehota na vydanie rozhodnutia podľa § 11 zákona nezačala plynúť. 

Po doplnení oznámenia koncentrácie podľa § 10 ods. 12 zákona a Vyhlášky listom doručeným úradu dňa 26.01.2007, zaevidovaným pod č. 272/2007, listom doručeným úradu dňa 28.02.2007, zaevidovaným pod č. 688/2007, listom doručeným úradu dňa 16.03.2007, zaevidovaným pod č. 958/2007, listom doručeným úradu dňa 28.03.2007, zaevidovaným pod č. 1184/2007 a listom doručeným úradu dňa 30.03.2007, zaevidovaným pod č. 1250/2007 začala dňa 02.04.2007 plynúť v súlade so znením § 11 zákona lehota 60 pracovných dní na vydanie rozhodnutia vo veci predmetnej koncentrácie, o čom úrad upovedomil účastníka konania listom číslo 1288/PMÚ SR/2007 zo dňa 02.04.2007.

Správny poplatok vo výške 100 000,- Sk podľa zákona č. 145/1995 Z. z. o správnych poplatkoch v znení neskorších predpisov bol zaplatený dňa 17.01.2007.

Z podkladov a informácií, ktoré boli úradu predložené v predmetnom správnom konaní účastníkom správneho konania vyplynuli nasledujúce skutočnosti:

1.	Podnikatelia

Podľa § 2 ods. 1 písm. a) zákona sa tento zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

Spoločnosť SigmaKalon je spoločnosťou založenou a existujúcou podľa práva Holandska, zapísanou pod číslom 33 25 63 36 v registri Obchodnej komory v Amsterdame. Spoločnosť SigmaKalon je holdingová spoločnosť, ktorá zastrešuje spoločnosti aktívne vo výrobe a predaji dekoračných a priemyselných náterov v Európe. Je súčasťou skupiny SigmaKalon na čele ktorej stoja Bain Capital USA a SigmaKalon Manager S.A., Luxembursko, ktoré sú investičnými a holdingovými spoločnosťami. Spoločnosť SigmaKalon je priamo kontrolovaná spoločnosťou SigmaKalon (BC) I B.V. Amsterdam, Holandsko, ktorá vlastní v spoločnosti SigmaKalon obchodný podiel vo výške 100% a teda ju výlučne kontroluje. 

Ako vyplýva z oznámenia podnikateľ SigmaKalon pôsobí v Slovenskej republike prostredníctvom spoločnosti Primalex vo výrobe a predaji dekoračných náterov a predaji súvisiacich produktov. 

Z vyššie uvedených skutočností vyplýva, že SigmaKalon je právnickou osobou, ktorej činnosti a konania súvisia s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

Spoločnosť HCH podľa výpisu z Obchodného registra Okresného súdu Žilina, oddiel Sro, vložka číslo 3950/L zo dňa 6.12.2006 bola zapísaná dňa 18.07.1995 ako spoločnosť s ručením obmedzeným so základným imaním 3 210 000 Sk. 

Podľa obchodného registra spoločnosť HCH vykonáva viacero podnikateľských činností a na vykonávanie jej podnikateľskej činnosti vlastní viacero živnostenských oprávnení, ktoré sú súčasťou spisového materiálu. Ako uvádza oznamovateľ v oznámení koncentrácie spoločnosť HCH sa v praxi zaoberá predovšetkým veľkoobchodným a maloobchodným predajom (distribúciou) náterov, maliarskych potrieb a príslušenstva.

Z vyššie uvedeného je zrejmé, že spoločnosť HCH je podnikateľom podľa § 2 Obchodného zákonníka, a teda je podnikateľom podľa § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

Spoločnosť CeNa podľa výpisu z Obchodného registra Okresného súdu Žilina, oddiel Sro, vložka číslo 17087/L zo dňa 06.12.2006 bola zapísaná dňa 18.01.2006 ako spoločnosť s ručením obmedzeným so základným imaním     600 000 Sk. 

Podľa obchodného registra spoločnosť CeNa vykonáva viacero podnikateľských činností a na vykonávanie jej podnikateľskej činnosti vlastní viacero živnostenských oprávnení, ktoré sú súčasťou spisového materiálu. Ako uvádza oznamovateľ v oznámení koncentrácie spoločnosť CeNa sa v praxi zaoberá predovšetkým veľkoobchodným a maloobchodným predajom (distribúciou) farieb, maliarskych potrieb a príslušenstva.   

Z vyššie uvedeného je zrejmé, že spoločnosť CeNa je podnikateľom podľa § 2 Obchodného zákonníka, a teda je podnikateľom podľa § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

Spoločnosť EUROPARM podľa výpisu z Obchodného registra Okresného súdu Nitra, oddiel Sro, vložka číslo 16536/N zo dňa 29.11.2006 bola zapísaná dňa 01.05.2005 ako spoločnosť s ručením obmedzeným so základným imaním  3 200 000 Sk. 

Podľa obchodného registra spoločnosť EUROPARM vykonáva viacero podnikateľských činností a na vykonávanie jej podnikateľskej činnosti vlastní viacero živnostenských oprávnení, ktoré sú súčasťou spisového materiálu. Ako uvádza oznamovateľ v oznámení koncentrácie spoločnosť EUROPARM sa v praxi zaoberá predovšetkým veľkoobchodným a maloobchodným predajom (distribúciou) farieb, maliarskych potrieb a príslušenstva.   

Z vyššie uvedeného je zrejmé, že spoločnosť EUROPARM je podnikateľom podľa § 2 Obchodného zákonníka, a teda je podnikateľom podľa § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

Podľa výpisu zo Živnostenského registra Obvodného úradu v Michalovciach, odboru živnostenského podnikania, živnostenský register č. 807-2211 zo dňa 26.10.2006 je  OP.ARM fyzická osoba, ktorá podniká na základe živnostenského oprávnenia. 

Podľa živnostenského registra je predmetom jej podnikania vnútroštátna nákladná cestná doprava, prenájom strojov a prístrojov, ubytovacie služby v chatkách – krátkodobé ubytovanie, sprostredkovateľská činnosť v oblasti obchodu, výroby, služieb a dopravy , finančné sprostredkovanie a služby s tým spojené, kúpa tovaru za účelom jeho predaja v rozsahu voľných živností iným prevádzkovateľom živnosti (veľkoobchod) a kúpa tovaru za účelom jeho predaja v rozsahu voľných živností konečnému spotrebiteľovi (maloobchod).

Ako uvádza oznamovateľ v oznámení koncentrácie OP.ARM sa v praxi zaoberá predovšetkým veľkoobchodným a maloobchodným predajom (distribúciou) farieb, maliarskych potrieb a stavebných výrobkov (KOVOMAT a STAVMAT), avšak tieto aktivity v súčasnosti ukončuje a do dokončenia koncentrácie budú úplne ukončené.

Z vyššie uvedeného je zrejmé, že OP.ARM je podnikateľom podľa § 2 Obchodného zákonníka, a teda je podnikateľom podľa § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

2.	Forma koncentrácie

Podľa § 9 ods. 1 zákona je koncentrácia proces ekonomického spájania podnikateľov, ktorým je

a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

Kontrolou sa podľa § 9 ods. 4 zákona rozumie možnosť vykonávať rozhodujúci vplyv na činnosť podnikateľa, najmä prostredníctvom 
a)	vlastníckych alebo iných práv k podniku alebo k jeho časti, 
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

Koncentrácia podľa informácií poskytnutých v oznámení koncentrácie a v jeho doplnení spočíva v získaní priamej kontroly podnikateľom SigmaKalon nad podnikom podnikateľa HCH, nad podnikom podnikateľa CeNa, nad podnikom podnikateľa EUROPARM a podnikom podnikateľa OP.ARM. Z oznámenia koncentrácie vyplýva, že ide o transakciu, ktorá pozostáva z troch zmlúv 
a)	Zmluvy o prevode obchodných podielov v spoločnosti HCH, s.r.o. uzatvorená dňa 21.11.2006 medzi Jánom Horniačikom, Ľubomírom Chupáčom a Ing. Petrom Hlušekom na jednej strane a podnikateľom SigmaKalon na strane druhej (ďalej len „Zmluva HCH“)
b)	Zmluvy o prevode obchodných podielov v spoločnostiach CeNa, s.r.o. a EUROPARM, s.r.o. 21.11.2006 medzi Ing. G. Kaňuchom, Vierou Kaňuchovou na jednej strane a podnikateľom SigmaKalon na strane druhej (ďalej len „OP.ARM Zmluva1“)
c)	Zmluvy o prevode podniku uzavretou dňa 21.11.2006 medzi SigmaKalon ako kupujúcim a Ing. Gabrielom Kaňuchom OP.ARM ako predávajúcim (ďalej len „OP.ARM Zmluva2“) (ďalej len „Transakcia“).

Na základe Zmluvy HCH získal podnikateľ SigmaKalon 100% obchodný podiel v spoločnosti HCH. Úrad z poskytnutých podkladov a informácií skúmal, akým spôsobom boli doteraz prijímané strategické rozhodnutia podnikateľa HCH a akým spôsobom budú tieto rozhodnutia prijímané po predmetnej transakcii. Z oznámenia koncentrácie ako aj jeho podkladovej dokumentácie vyplýva, že pred uzavretím Zmluvy HCH obchodné podiely spoločnosti HCH vlastnili Ján Horniačik, Ing. Peter Hlušek a Ľubomír Chupáč a to každý vo výške 1/3 jej základného imania. Úrad po preštudovaní všetkých podkladov oznámenia koncentrácie zistil, že podnikateľ SigmaKalon Zmluvou HCH získa 100% podiel na základnom imaní podnikateľa HCH, čím v súlade so Spoločenskou zmluvou podnikateľa HCH získa možnosť vykonávať rozhodujúci vplyv na činnosť podnikateľa HCH, teda získa priamu kontrolu nad podnikom podnikateľa HCH. 

Na základe OP.ARM Zmluva1 získal podnikateľ SigmaKalon 68,75% podiel na základnom imaní podnikateľa EUROPARM a 50% podiel na základnom imaní podnikateľa CeNa.

Úrad z podkladov a informácií predložených v oznámení koncentrácie skúmal, akým spôsobom budú po predmetnej transakcii prijímané strategické rozhodnutia podnikateľa EUROPARM a CeNa. 

Úrad po preštudovaní všetkých podkladov oznámenia koncentrácie zistil, že nadobudnutím obchodného 68,75% obchodného podielu na základnom imaní podnikateľa EUROPARM v súlade so Spoločenskou zmluvou podnikateľa EUROPARM získa podnikateľ SigmaKalon možnosť vykonávať rozhodujúci vplyv na činnosť podnikateľa EUROPARM, teda získa priamu kontrolu nad podnikom podnikateľa EUROPARM. 

Úrad tiež zistil, že tak ako je uvedené vyššie, podnikateľ SigmaKalon nadobudol na základe OP.ARM Zmluva1 50% podiel na základnom imaní podnikateľa CeNa. Zároveň úrad zistil, že podnikateľ HCH vlastnil pred transakciou 50% podiel na základnom imaní podnikateľa CeNa. Po preštudovaní všetkých podkladov oznámenia koncentrácie úrad zistil, že na základe OP.ARM Zmluvy1 a Zmluvy HCH nadobudol podnikateľ SigmaKalon 100% podiel na základnom imaní podnikateľa CeNa (priamo 50% podiel a nepriamo prostredníctvom podnikateľa HCH 50% podiel), čím v súlade so spoločenskou zmluvou podnikateľa Cena nadobudol výlučnú kontrolu nad podnikom podnikateľa CeNa.

Na základe OP.ARM Zmluva2 prevádza Ing. Gabriel Kaňuch podnik podnikateľa OP.ARM. OP.ARM Zmluva2 predpokladá následný prevod tohto podniku na spoločnosť patriacu podnikateľovi SigmaKalon s tým, že neidentifikujú, na ktorú spoločnosť v rámci skupiny SigmaKalon bude podnik podnikateľa OP.ARM následne prevedený. Nakoľko účastník konania v oznámení koncentrácie uviedol, že podnik podnikateľa OP.ARM bude následne prevedený na podnikateľa HCH, úrad žiadal predložiť právne relevantný doklad o tejto skutočnosti. Na túto požiadavku úradu však účastník konania uviedol, že takýto právne záväzný doklad ešte neexistuje, aj keď je zámerom spoločnosti SigmaKalon takýto prevod uskutočniť. 

V súvislosti s predmetnou koncentráciou bolo úradu predložené aj parafované znenie Zmluvy o prevode  20 % obchodného podielu spoločnosti HCH a Dohodu medzi touto Zmluvou vzniknutými spoločníkmi spoločnosti HCH – Ing. Gabrielom Kaňuchom a podnikateľom SigmaKalon. Úrad však po ich preštudovaní zistil, že sa nimi kontrola nad podnikom podnikateľa HCH nezmení.

Úrad teda zistil, že na základe OP.ARM Zmluvy 2 podnikateľ SigmaKalon získa výlučnú kontrolu nad podnikom podnikateľa OP.ARM.

Úrad teda po preštudovaní oznámenia koncentrácie zistil, že na základe Zmluvy HCH, OP.ARM Zmluvy1 a OP.ARM Zmluvy2, ktoré boli uzavreté v jeden deň a sú navzájom svojimi ustanoveniami previazané, dňa 21.11.2006 podnikateľ SigmaKalon nadobudol kontrolu nad podnikom podnikateľa HCH, nad podnikom podnikateľa EUROPARM, nad podnikom podnikateľa CeNa a nad podnikom podnikateľa OP.ARM, čím došlo ku koncentrácii podľa § 9 ods. 1 písm. b) zákona.

3.	Účastníci koncentrácie

Podľa § 25 ods. 3 písm. d) zákona účastníkom konania v prípade koncentrácie ktorá vznikla získaním priamej alebo nepriamej kontroly jedným podnikateľom alebo viacerými podnikateľmi na podnikom alebo nad časťou podniku iného podnikateľa alebo podnikateľov je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov. 

Na základe vyššie uvedeného úrad zistil, že účastníkom správneho konania je podnikateľ SigmaKalon, ktorý získal kontrolu nad podnikom podnikateľa HCH, nad podnikom podnikateľa CeNa, nad podnikom podnikateľa  EUROPARM a nad podnikom podnikateľa OP.ARM. 

V prípade, kedy koncentráciou získava podnikateľ výlučnú kontrolu nad podnikom iného podnikateľa sú účastníkmi koncentrácie na strane nadobúdateľa podnikateľ, ktorý koncentráciou nadobúda výlučnú kontrolu a na strane nadobúdaného subjektu podnikateľ, nad ktorým sa výlučná kontrola získava. Účastníkmi predmetnej koncentrácie sú teda podnikatelia SigmaKalon, HCH, CeNa, EUROPARM a OP.ARM.

4.	Koncentrácia podliehajúca kontrole úradu

Podľa § 10 ods. 1 zákona koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 1 200 000 000 Sk a aspoň dvaja účastníci koncentrácie dosiahli v SR celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v SR celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

Pričom podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1. má podiel na základnom imaní vyšší ako polovicu,
2. má právo vykonávať viac ako polovicu hlasovacích práv,
3. má právo vymenovať viac ako polovicu členov orgánov podnikateľa alebo
4. má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločne práva uvedené v písmene b).

Pri výpočte celkových obratov účastníkov koncentrácie je potrebné uplatniť znenie § 10 ods. 3 až 8 zákona v rozsahu vyhlášky Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.

Na základe podkladov a informácií predložených úradu úrad zistil, že podnikateľ SigmaKalon v roku 2005 dosiahol celosvetový celkový obrat prevyšujúci 1,2 mld. Sk. Z uvedeného je zrejmé, že aj spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie, t.j. rok 2005, presiahol 1,2 mld. Sk. Úrad ďalej zistil, že celkový obrat podnikateľov HCH a OP.ARM v Slovenskej republike v roku 2005 u každého presiahol 360 mil. Sk. Konkrétne údaje sú súčasťou spisu a preto, že boli účastníkom konania označené ako obchodné tajomstvo, úrad ich v rozhodnutí neuvádza. 

Na základe vyššie uvedeného úrad zistil, že v predmetnom prípade boli splnené podmienky uvedené v § 10 ods. 1 písm. a) zákona, a teda predmetná koncentrácia podlieha kontrole úradu.

Podľa § 10 ods. 9 zákona koncentrácia, ktorá podlieha kontrole úradu podľa § 10 ods. 1 zákona, musí byť oznámená úradu do 30 pracovných dní odo dňa
a)	uzavretia zmluvy;
b)	oznámenia prijatia návrhu v obchodnej verejnej súťaži (§ 281 až 288 Obchodného zákonníka);
c)	doručenia rozhodnutia štátneho orgánu podnikateľovi (§ 14 zákona č. 111/1990 Zb. o štátnom podniku v znení zákona č. 317/1996 Z. z.);
d)	keď Európska komisia oznámila podnikateľovi, že vo veci bude konať úrad alebo
e)	v ktorom nastala iná skutočnosť, na ktorej základe došlo k vzniku koncentrácie.

Lehota začne plynúť odo dňa, keď nastala prvá zo skutočností uvedených v § 10 ods. 9 písm. a) až c) alebo písm. e) zákona.

Úrad posudzoval, či sa pri oznámení predmetnej koncentrácie postupovalo podľa § 10 ods. 9 zákona v spojení s § 10 ods. 11 zákona. Vzhľadom na to, že predmetná koncentrácia vznikla na základe Zmluvy HCH, OP.ARM Zmluvy1 a OP.ARM Zmluvy2, úrad dospel k záveru, že relevantným dňom, ktorý je rozhodujúci pre začatie plynutia lehoty oznámenia tejto koncentrácie, je deň podpísania Zmluvy HCH, OP.ARM Zmluvy1 a OP.ARM Zmluvy2, t.j. 21.11.2006. Vzhľadom na to, že oznámenie koncentrácie bolo doručené úradu dňa 29.12.2006, predmetná koncentrácia bola oznámená úradu do 30 pracovných dní odo dňa uzavretia Zmluvy HCH, OP.ARM Zmluvy1 a OP.ARM Zmluvy2, t. j. oznámenie koncentrácie bolo úradu doručené v zákonom stanovenej lehote.

5.	Relevantné trhy

Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia. Podľa § 3 ods. 6 zákona priestorový relevantný trh je vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

5.1	Tovarové relevantné trhy

Pri vymedzení relevantných trhov z tovarového hľadiska úrad vychádzal z § 3 ods. 3 až ods. 5 zákona a z hlavných činností a aktivít, ktoré vykonávajú účastníci koncentrácie a s nimi prepojení podnikatelia, pričom sa zameral na určenie a posúdenie vplyvov predmetnej koncentrácie na hospodársku súťaž na relevantných trhoch, na ktorých sa prejavia účinky koncentrácie v rámci Slovenskej republiky.

V oznámení koncentrácie oznamovateľ uvádza, že SigmaKalon je holdingovou spoločnosťou riadiacou skupinu spoločností pôsobiacich vo viac ako 40 krajinách sveta vo sfére výroby a predaja dekoračných a priemyselných náterov a súvisiacich produktov. 

Z predložených informácií a podkladov úrad zistil, že podnikateľ (skupina) SigmaKalon, v súčasnosti pôsobí na Slovensku prostredníctvom dcérskej spoločnosti Primalex Slovakia, s.r.o., Hollého 2208, 026 01 Dolný Kubín (ďalej len „Primalex“) v  oblasti výroby, distribúcie a predaja dekoračných náterov. 

Účastníci konania HCH, CeNa, EUROPARM a OP.ARM pôsobia v oblasti distribúcie a predaja dekoračných náterov a súvisiacich produktov, pričom aktivity účastníkov konania sa prekrývajú v oblasti distribúcie a predaja dekoračných náterov. 

Oznamovateľ v oznámení vymedzil dva tovarové relevantné trhy, na ktorých pôsobia dvaja alebo viacerí účastníci koncentrácie alebo podnikatelia podľa § 3 ods. 1 Vyhlášky a to trh výroby a predaja dekoračných náterov a súvisiacich produktov a trh distribúcie a predaja dekoračných náterov a súvisiacich produktov.

Po preskúmaní predložených podkladov a informácií a vzhľadom na oblasť pôsobenia účastníkov koncentrácie úrad definoval nasledujúce relevantné trhy: 

•	Trh výroby a dovozu za účelom predaja dekoračných náterov;
•	Trh distribúcie a predaja dekoračných náterov.

V oznámení sa uvádza, že okrem dekoračných náterov účastníci koncentrácie taktiež distribuujú a predávajú produkty súvisiace s dekoračnými nátermi ako štetce, stierky, iné maliarske potreby, maliarsku kozmetiku, obaly, rozpúšťadlá a pod. Distribúcia a predaj dekoračných náterov je síce spätá s predajom a distribúciou týchto súvisiacich produktov, ale zároveň distribúcia a predaj týchto výrobkov predstavuje len vedľajšiu činnosť účastníkov koncentrácie a súvisiace produkty sú len komplementárnym tovarom. Podľa výsledkov prieskumu sa podiel súvisiacich produktov pohybuje do 30 %. Napriek tomu, že účastníci koncentrácie v oznámení uvádzajú, že nepovažujú za nevyhnutné odčlenenie distribúcie a predaja týchto súvisiacich produktov na oddelené trhy,  úrad zastáva názor, že v predmetnom prípade je vhodné súvisiace produkty pri definovaní relevantného trhu odčleniť od dekoračných náterov a nebrať ich do úvahy vzhľadom k tomu, že väčšina oslovených výrobcov súvisiace produkty neprodukuje. Keďže z výsledkov prieskumu je zrejmé, že väčšina výrobcov sa výrobou súvisiacich produktov nezaoberá, úrad dospel k záveru, že zahrnutím súvisiacich produktov na relevantný trh by došlo k skresleným údajom a niektorým výrobcom (distribútorom) by sa priradili produkty, ktorých výrobou (distribúciou) sa vôbec nezaoberajú. Obdobná situácia je typická pre dovozcov, ktorých úrad zaradil na ten istý relevantný tovarový trh ako výrobcov a ktorí uviedli, že sa dovozom súvisiacich produktov nezaoberajú. Napriek tomu, že spomínané súvisiace produkty nebudú zahrnuté na relevantný trh, v predmetnom prípade to situáciu na trhu výrazne nemení a vyňatie súvisiacich produktov z relevantných trhov nemá vplyv na výsledok tohto rozhodnutia. 

5.1.1	Relevantný trh výroby a dovozu za účelom predaja dekoračných náterov

V súlade s praxou Európskej únie sa nátery delia na dekoračné nátery, automobilové nátery a priemyselné nátery, pričom každý z týchto náterov treba posudzovať zvlášť, t. j. každý z nich predstavuje samostatný tovarový trh. Účastníci koncentrácie pôsobia len na trhu dekoračných náterov a preto nie je potrebné sa vymedzením trhov týkajúcich sa automobilových a priemyselných náterov ďalej zaoberať.

Podľa rozhodnutí Európskej komisie, dekoračné nátery zahŕňajú rôzne dekoračné a ochranné nátery na steny, stropy, podlahy, nábytok a iné povrchy, pričom tieto nátery sa zvyčajne používajú pri stavbách alebo rekonštrukciách stavieb (v zásade ide o delenie dekoračných náterových hmôt rozpustných vo vode a náterových hmôt rozpustných syntetickými riedidlami/rozpúšťadlami). Ide teda o trh všetkých dekoračných náterov používaných v zásade na jednotný účel (farebná dekorácia a ochrana stavieb, domov, bytov a iných priestorov).

Európska komisia skonštatovala, že z ponukového hľadiska sú jednotlivé dekoračné nátery zastupiteľnými tovarmi (IV/M.1167 – ICI/Williams, IV./M.390 – Akzo/Nobel) čiže predstavujú jeden relevantný tovarový trh. Hoci z dopytového hľadiska sa za určitých okolností mohlo rozlišovať medzi dekoračnými farbami a nátermi na drevo, dekoračné nátery z ponukového hľadiska predstavujú zastupiteľné produkty. To znamená, že na strane výrobcov, predajcov a distributérov dekoračných farieb sú títo schopní bez výrazných nákladov z dôvodu technických podobností a spoločných výrobných procesov prejsť na výrobu, predaj alebo distribúciu náterov na drevo. Výrobcovia dekoračných náterov Európskej komisii potvrdili, že by mohli relatívne jednoducho (t.j. bez podstatných nákladov) zmeniť svoju výrobu z dekoračných náterových farieb na nátery na drevo a naopak. Túto skutočnosť potvrdzuje aj fakt, že európska legislatíva stanovuje rovnaký štandard požiadaviek na dekoračné nátery všeobecne, t.j. nerozlišuje ich na ďalšie kategórie.

Úrad z odpovedí oslovených výrobcov zistil, že so zmenou výroby dekoračných náterov z jedného na iný povrch sú spojené náklady v závislosti od konkrétneho prípadu. [-----------------------------------------------------------------------------------------------
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------- OT -------------------------------------------------
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------.] Na základe odpovedí oslovených podnikateľov možno konštatovať, že výrobcovia prevažne vyrábajú širokú škálu jednotlivých dekoračných náterov na rôzne povrchy. Preto z hľadiska ponukovej zastupiteľnosti nie je nutné ďalej členiť relevantný trh a pre účely tohto rozhodnutia úrad zaradil dekoračné nátery na jeden relevantný tovarový trh. 

Všeobecne náterové hmoty možno rozčleniť na náterové farby a laky založené na syntetických polyméroch alebo na chemicky modifikovaných prírodných polyméroch, rozptýlených alebo rozpustných v nevodnom kúpeli a na náterové farby a laky založené na syntetických polyméroch alebo na chemicky upravených prírodných polyméroch, rozptýlených alebo rozpustných vo vodnom kúpeli.

Uvedené látky sa nanášajú na predmety, aby ich chránili pred koróziou, poveternostnými vplyvmi a zlepšili ich vzhľad. Obyčajne sú v tekutom skupenstve. Náterové hmoty vytvoria po nanesení a vysušení ochranný náterový film.

Náterové hmoty vodou riediteľné, možno ďalej bližšie špecifikovať podľa účelu, na ktorý sa náterové hmoty používajú, na interiérové náterové hmoty a exteriérové náterové hmoty. 

Spoločným znakom interiérových náterových hmôt je možnosť použitia len na vnútorné nátery, nakoľko tieto neodolávajú poveternostným vplyvom. Interiérové nátery obsahujú prípravok polyvinylakrylátovej disperzie a táto nie je odolná voči napr. dažďu a mrazu.

Úrad v rozhodnutí č. 2003/FK/3/1/177 zo dňa 08.08.2003 uviedol, že jednotlivé druhy náterových hmôt predstavujú samostatné tovary, ktoré z hľadiska užívateľa nie sú zhodné a ani vzájomne zastupiteľné, keďže potreby užívateľov, ktoré sa jednotlivými produktmi uspokojujú, a charakteristiky jednotlivých produktov sú rozdielne; pričom vymedzil relevantný trh výroby a predaja náterových hmôt vodou riediteľných – interiérových a relevantný trh výroby a predaja náterových hmôt vodou riediteľných – exteriérových. 

Keďže v súčasnom prípade dochádza k vertikálnej koncentrácii, kde spomínané rozdelenie trhov, (ktoré figuruje v rozhodnutí č. 2003/FK/3/1/177 zo dňa 08.08.2003) by v konečnom dôsledku nemalo vplyv na výsledok rozhodnutia, úrad dospel k záveru, že nie je potrebné trhy podrobnejšie členiť podľa jednotlivých druhov tovarov.  

Z oznámenia koncentrácie a odpovedí oslovených podnikateľov vyplýva, že na trhu výroby a dovozu za účelom predaja vystupujú nielen výrobcovia dekoračných náterov, ale aj dovozcovia týchto náterov, nakoľko na územie Slovenskej republiky dovážajú rozsiahlu škálu dekoračných náterov. Dovozcovia dekoračných náterov majú zväčša uzatvorenú zmluvu (spravidla na 1 rok) a zvyšok dodávok uskutočňujú na základe faktúr a objednávok. Dovoz dekoračných náterov tvorí cca 50 – 60 %, čím výrazne ovplyvňuje dianie na tomto trhu. Na dovoze dekoračných náterov na územie Slovenskej republiky sa výrobcovia nepodieľajú. Odberateľ sa môže rozhodnúť, či odoberie dekoračné nátery od výrobcu alebo od dovozcu, čo je jednoznačný dôkaz vzájomnej konkurencie. Dovozcovia i výrobcovia vstupujú na uvedený trh s cieľom predať svoje ponúkané produkty, kde ich cieľom je maximalizácia zisku. Na základe toho úrad konkretizoval definíciu relevantného trhu výrazom „...za účelom predaja dekoračných náterov“. 

Z uvedeného teda vyplýva, že dovozcovia a výrobcovia sú navzájom významnými konkurentmi na trhu výroby a dovozu za účelom predaja dekoračných náterov. 

Keďže predmetná koncentrácia nevedie k vytvoreniu alebo posilneniu dominantného postavenia, ktorého dôsledkom sú významné prekážky efektívnej súťaže, úrad dospel k záveru, že na účely objektívneho posúdenia dopadov predmetnej koncentrácie nie je potrebné zaoberať sa úplne presnou definíciou relevantného trhu.

5.1.2	Relevantný trh distribúcie a predaja dekoračných náterov

Úrad pri definovaní predmetného relevantného trhu vychádzal z podkladov a informácií predložených v priebehu správneho konania účastníkom konania ako aj z informácií získaných z odpovedí oslovených podnikateľov v rámci prieskumu.

Z podkladov predložených účastníkom konania a prieskumu úrad zistil, že vo všeobecnosti výrobcovia uskutočňujú predaj dekoračných náterov prostredníctvom vlastnej siete (predajné sklady a podnikové predajne), prostredníctvom veľkoskladu, maloobchodu, „do it yourself“ (ďalej len „DIY“) reťazcov (Hornbach, Baumax), v niektorých prípadoch sa uskutočňuje predaj priamo priemyselným podnikom, maliarskym firmám a profesionálnym maliarom. Distribúciu dekoračných náterov zabezpečujú výrobcovia prostredníctvom vlastnej distribučnej siete alebo prostredníctvom služieb nezávislých distributérov priamo k odberateľovi alebo do veľko/malo skladov. Niektorí výrobcovia však vlastný distribučný systém nemajú a celú svoju produkciu uskutočňujú prostredníctvom distribučných spoločností. Všetci výrobcovia sa  však zhodli v názore, že distribučná sieť na dodávku dekoračných náterov ku spotrebiteľom je veľmi dôležitá, najmä z hľadiska zníženia logistických a režijných nákladov, vyššej frekvencie dodávok tovaru ako aj častejšej komunikácie s malým zákazníkom. Dovozcovia vykonávajú distribúciu a predaj dekoračných náterov najmä prostredníctvom veľkoobchodu, maloobchodu, DIY reťazcov, v ojedinelých prípadoch sa uskutočňuje predaj priamo priemyselným podnikom, maliarskym firmám a profesionálnym maliarom. Distribučné spoločnosti vykonávajú distribúciu buď z vlastných skladov a pobočiek do maloobchodných predajní alebo vykonávajú oblastný rozvoz podľa objednávok. Väčšie distribučné spoločnosti vykonávajú predaj a teda umiestňujú výrobky výrobcov do veľkoobchodu,  supermarketových reťazcov a DIY reťazcov, ďalej do maloobchodu, alebo priamo profi maliarom, remeselníkom a firmám. Vo väčšine prípadov majú distributéri zriadené obchody, kde si spotrebitelia môžu zakúpiť uvedené produkty. Menšie distribučné spoločnosti sa veľkodistribúciou nezaoberajú a zameriavajú sa najmä na predaj dekoračných náterov buď do maloobchodu alebo priamo konečnému spotrebiteľovi. Koneční spotrebitelia majú teda možnosť kupovať dekoračné nátery od rôznych distribučných kanálov alebo dokonca priamo od výrobcov. 

Na základe vyššie uvedených argumentov úrad dospel k záveru, že na trhu distribúcie a predaja dekoračných náterov vystupujú výrobcovia, distribútori ako aj dovozcovia dekoračných náterov, nakoľko si hľadiska distribúcie a predaja dekoračných náterov navzájom konkurujú.

Z hľadiska zákazníckych preferencií kladú zákazníci na prvé miesto najmä kvalitu produktov, ďalej cenu, poskytovaný servis, certifikáciu výrobkov a veľkosť balenia. Pre niektorých zákazníkov je však dôležitá aj značka predávaných produktov, kde vychádzajú z prechádzajúcich skúseností, príp. spokojností s danou značkou. Pre retail segment sú požadované najmä 0,75 kg, 2,5 kg, 5 kg balenia a pre priemyselný segment 10 kg, 20 kg, 50 kg balenia, 200 l sudy, 600 l a 1000 l kontajnery. Pri distribúcii dekoračných náterov na územie Slovenskej republiky nedochádza k zmenám ani k úpravám v balení.

Na trhu distribúcie a predaja dekoračných náterov je vysoká konkurencia, preto aby boli jednotliví distributéri úspešní, vyžaduje sa od nich, aby distribuovali širokú škálu produktov rôznych výrobcov. Rovnako pre úspech výrobcu i dovozcu je nevyhnutné, aby distribuoval svoje produkty rôznymi distributérmi a distribučnými kanálmi. 

V podmienkach Slovenskej republiky sú produkty výrobcov dekoračných náterov homogénne, a to vo vzťahu k distribučným kanálom ako aj vo vzťahu ku spotrebiteľom. Produkty distribuované jednotlivými distribučnými kanálmi sa od seba neodlišujú (závisí však od požadovaného balenia). Rovnako výrobcovia nevytvárajú osobitné druhy produktov pre profesionálnych maliarov a odlišné druhy produktov pre bežného spotrebiteľa a technické parametre, vlastnosti a účel použitia dekoračných náterov je totožný pre všetkých. Okrem toho, výsledné ceny dekoračných náterov v zásade nezávisia od použitého distribučného kanála.  

Z uvedeného vyplýva, že z hľadiska charakteru výrobkov distribuovaných jednotlivými distribučnými kanálmi alebo určenými určitej skupine spotrebiteľov nie je možné trh distribúcie a predaja dekoračných náterov rozdeliť na ďalšie trhy.

K zastupiteľnosti jednotlivých distribučných kanálov prispieva aj fakt, že v praxi sa uzatvárajú zmluvy v tomto odvetví len na krátke časové obdobie (max. 1 rok) alebo dokonca vzťahy medzi jednotlivými subjektami fungujú na ad hoc báze  (na základe objednávok a faktúr). Distribučné spoločnosti ako aj výrobcovia využívajú identické sklady pre veľko i malo distribúciu. Z uvedeného vyplýva, že jednotlivé distribučné kanály sa nevyznačujú odlišnými súťažnými podmienkami a teda sú v zásade zastupiteľné tak z pohľadu výrobcu, dovozcu a distributéra ako aj z pohľadu spotrebiteľa.

Vzhľadom na to, že (tak ako bude uvedené neskôr) posudzovaná koncentrácia nevedie k vytvoreniu alebo posilneniu dominantného postavenia účastníkov koncentrácie na relevantnom trhu distribúcie a predaja dekoračných náterov, úrad ponechal pre účely tohto rozhodnutia presnú definíciu predmetného tovarového relevantného trhu otvorenú. 

5.2	Priestorový relevantný trh

Podľa § 3 ods. 6 zákona je priestorový relevantný trh vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

Na základe dostupných informácií úrad zistil, že na relevantných trhoch výroby a dovozu za účelom predaja dekoračných náterov a trhu distribúcie a predaja dekoračných náterov pôsobia podnikatelia, ktorí predávajú príslušné produkty na území celej Slovenskej republiky, ale aj podnikatelia, ktorí predávajú príslušné produkty len v určitých regiónoch Slovenskej republiky. Z výsledkov prieskumu je zrejmé, že maximálna vzdialenosť, do akej dochádza k zásobovaniu dekoračnými nátermi je približne 450 km. Dopravné náklady tvoria iba cca 3 – 5 % z predajnej ceny, z čoho vyplýva, že ide o zanedbateľnú čiastku a teda nemajú rozhodujúci vplyv na dovoz, distribúciu a predaj dekoračných náterov. Vzhľadom na to, že účastníci koncentrácie pôsobia na území celej Slovenskej republiky a aj napriek možným menším regionálnym trhom naďalej súťažia s ostatnými podnikateľmi na celom území Slovenskej republiky, úrad dospel k záveru, že relevantné trhy výroby a dovozu za účelom predaja dekoračných náterov a distribúcie a predaja dekoračných náterov možno vymedziť územím Slovenskej republiky.

Pri určovaní priestorovej dimenzie predmetných relevantných trhov úrad vychádzal zo skutočnosti, že súbeh dopytu a ponuky predmetných tovarov sa uskutočňuje na území Slovenskej republiky, pričom predmetný tovar sa dováža aj zo zahraničia, najmä okolitých štátov. Úrad zistil, že podnikanie neobmedzujú žiadne významné ekonomické, technické, právne alebo iné bariéry na národnej a ani na medzinárodnej úrovni, bariéry dovozu (a zároveň vývozu) ani žiadne regulačné opatrenia týkajúce sa výroby a predaja náterových hmôt na území Slovenskej republiky. 

Vzhľadom na uvedené úrad definoval priestorovú dimenziu predmetných tovarových relevantných trhov ako územie Slovenskej republiky, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami, s možnosťou rozšírenia priestorovej dimenzie predmetných relevantných trhov na územie širšie ako územie Slovenskej republiky.

6.	Dopad koncentrácie na hospodársku súťaž

Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade s § 12 ods. 1 alebo 2 zákona. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa ustanovenia § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa ustanovenia § 12 ods. 7 zákona koordinácia súťažného správania je v rozpore s ustanovením § 4 ods. 1 zákona.

Z podkladov a informácií získaných v priebehu predmetného správneho konania úrad zistil, že relevantné trhy výroby a dovozu za účelom predaja dekoračných náterov a distribúcie a predaja dekoračných náterov majú sezónny charakter. Sezóna náterov sa začína v marci a končí v októbri. Predaj počas sezóny môže byť až trikrát vyšší ako mimo sezóny. Z dlhodobého hľadiska je dopyt na uvedených relevantných trhoch relatívne konštantný bez významných nárastov alebo poklesov. Účastníci koncentrácie očakávajú expanziu uvedených relevantných trhov v rozsahu 3 – 5 % za rok v nasledujúcich rokoch. Tento nárast by mal byť rovnaký pre výrobu, ako aj distribúciu a predaj dekoračných náterov. 

Predmetnou koncentráciou nedochádza k horizontálnemu prekrytiu aktivít účastníkov koncentrácie na takto zadefinovanom relevantnom trhu (trh výroby a dovozu za účelom predaja dekoračných náterov), nakoľko z účastníkov koncentrácie na ňom pôsobí a naďalej bude pôsobiť len podnikateľ SigmaKalon prostredníctvom dcérskej spoločnosti Primalex.

Pokiaľ ide o vertikálne účinky predmetnej koncentrácie úrad dospel k záveru, že predmetnou koncentráciou dochádza k vertikálnej integrácii medzi spoločnosťami kontrolovanými podnikateľom SigmaKalon, ktorý (ako už bolo viac krát spomínané) na území Slovenskej republiky pôsobí prostredníctvom dcérskej spoločnosti Primalex. Z údajov o výrobných kapacitách podnikateľov pôsobiacich na relevantnom trhu výroby a dovozu za účelom predaja dekoračných náterov ako aj relevantnom trhu distribúcie a predaja dekoračných náterov, z trhových podielov jednotlivých podnikateľov a existencie veľkého počtu súťažiteľov na týchto relevantných trhoch vyplýva, že koncentráciou čiastočne posilnená vertikálna integrácia nepredstavuje súťažné problémy. Podnikateľ SigmaKalon bude aj po koncentrácii naďalej čeliť významnej konkurencii, nakoľko jeho výrobky sú a budú na relevantnom trhu voľne dostupné aj v ponuke iných výrobcov. 

Uvedené posilnenie vertikálneho vzťahu nebude mať za následok obmedzenie efektívnej súťaže na predmetnom trhu a nepovedie k negatívnym dopadom, akým je uzatvorenie trhu. Predmetný záver potvrdzujú aj odpovede oslovených odberateľov dotknutých výrobkov. 

Úrad v prebiehajúcom správnom konaní skúmal štruktúru podnikateľského prostredia, konkurenciu, intenzitu hospodárskej súťaže, bariéry vstupu a postavenie jednotlivých súťažiacich na vymedzených relevantných trhoch, pričom údaje uvedené v hranatých zátvorkách boli označené za obchodné tajomstvo. 

Ako dôvody koncentrácie účastník konania uviedol nasledovné:

Skupina SigmaKalon v súčasnosti nemá v Slovenskej republike vlastný distribučný systém. V budúcnosti SigmaKalon plánuje významne rozšíriť portfólio svojich výrobkov predávaných na území Slovenskej republiky, na čo je nevyhnutné mať k dispozícii dostatočnú kapacitu v rámci distribučných kanálov. Popri vybudovaní vlastnej siete distribučných kanálov, existuje možnosť nadobudnúť spoločnosti zaoberajúce sa distribúciou. Takéto spoločnosti majú viac lokálnych skúseností s distribúciou.

Z oznámenia koncentrácie je zrejmé, že koncentrácia nebude mať podľa účastníkov koncentrácie, za následok významné úspory z nákladov. Nevýznamná úspora vznikne v súvislosti so zjednotením administratívy skupín HCH a OP.ARM. Rovnako koncentrácia nebude mať žiadny dopad na kvalitu tovarov a je predpoklad, že koncentrácia nebude mať vplyv ani na cenovú úroveň.

Vzhľadom na to, že účastníci koncentrácie nechcú obmedziť portfólio rôznych produktov od rôznych výrobcov distribuovaných prostredníctvom HCH skupiny a OP.ARM skupiny a SigmaKalon aj naďalej plánuje využívať rôznych distributérov a distribučné kanály, koncentrácia nevytvorí prekážky efektívnej súťaže. Umiestením nových produktov SigmaKalon na trh prostredníctvom nadobudnutej siete distributérov je naopak predpoklad, že sa zlepší konkurenčné prostredie na trhu výroby a dovozu za účelom predaja dekoračných náterov  a trhu distribúcie a predaja dekoračných náterov.

6.1	Relevantný trh výroby a dovozu za účelom predaja dekoračných náterov

Celkovú veľkosť relevantného trhu výroby a dovozu za účelom predaja dekoračných náterov vyčíslil účastník konania na základe údajov spracovávaných spoločnosťou Primalex. Údaje o celkovej veľkosti trhu výroby a dovozu za účelom predaja dekoračných náterov v Slovenskej republike v rokoch  2004 a 2005 sú uvedené v nasledujúcej tabuľke:

Tabuľka 1: Celková veľkosť relevantného trhu výroby a dovozu za účelom predaja dekoračných náterov v SR v rokoch 2004 a 2005

Rok	Celkový objem výroby a predaja dekoračných náterov v SR
(plus dovoz mínus vývoz)	
2004	2 877 000 000 Sk	
2005	2 935 000 000 Sk	
Zdroj: Oznámenie koncentrácie

Z oznámenia koncentrácie ako aj z prieskumu úradu vyplýva, že na relevantnom trhu výroby a dovozu za účelom predaja dekoračných náterov pôsobí viacero slovenských i zahraničných podnikateľov poskytujúcich dekoračné nátery regionálne, ale aj na území celého Slovenska. 

Podiely podnikateľa SigmaKalon (Primalex), ako aj podiely ďalších najvýznamnejších podnikateľov na relevantnom trhu výroby a dovozu za účelom predaja dekoračných náterov sú uvedené v nasledujúcej tabuľke:

Tabuľka 2: Trhové podiely vybraných podnikateľov

Podnikatelia	Podiely na relevantnom trhu výroby a dovozu za účelom predaja DN v SR ( v %)	
	2004	2005	
Primalex (SigmaKalon)	  4,87 %	   5,29 %	
Chemolak	 [OT] %	 [OT] %	
Novochema	2,31 %	1,70 %	
Farbol	2,12 %	2,01 %	
Inex	0,25 %	0,23 %	
Pam-ak	1,68 %	1,69 %	
Het Slovakia	   [OT] %	   [OT] %	
Balakom Slovakia	2,14 %	1,90 %	
Bal Slovakia	0,03 %	0,07 %	
Barvy Tebas Slovensko	0,52 %	0,51 %	
Ostatní	73,69 %	72,31 %	
Zdroj: Oznámenie koncentrácie

Z oznámenia koncentrácie vyplýva, že z hľadiska objemu výroby a predaja dekoračných náterov v SR dosiahol podnikateľ SigmaKalon (prostredníctvom dcérskej spoločnosti Primalex) na predmetnom relevantnom trhu v roku 2004 podiel 4,87 % a v roku 2005 dosiahol na predmetnom relevantnom trhu podiel 5,29 %. Za svojich konkurentov na relevantnom trhu výroby a dovozu za účelom predaja dekoračných náterov považuje podnikateľ SigmaKalon podnikateľov:

•	výrobcov: 
1.	Chemolak, a.s., Smolenice; 
2.	Novochema, družstvo, Levice; 
3.	Farbol, s.r.o., Bratislava; 
4.	INEX, s.r.o., Bratislava; 
5.	PAM-ak, s.r.o., Chorvátsky Grob;  

•	dovozcov: 
1.	Het Slovakia, s.r.o., Galanta; 
2.	Balakom Slovakia, s.r.o., Žilina; 
3.	Bal Slovakia, s.r.o., Žilina; 
4.	Barvy Tebas Slovensko, s.r.o., Košice.

Z odpovedí podnikateľov a výsledkov prieskumu zároveň vyplýva, že v rokoch 2004 a 2005 predstavoval objem dovezených dekoračných náterov  do Slovenskej republiky až 50 - 60 % (za každý rok) celkovej spotreby (predaja) dekoračných náterov na Slovensku, čo predstavuje významnú časť predaja z celkovej veľkosti trhu. Na základe uvedeného boli preto dovozcovia zaradení na relevantný trh výroby a dovozu za účelom predaja dekoračných náterov, nakoľko predstavujú významných konkurentov pre výrobcov dekoračných náterov. Dovozcovia celú alebo podstatnú časť svojej produkcie dovážajú na základe zmluvy s materskou spoločnosťou. 

Vzhľadom na to, že na relevantnom trhu výroby a dovozu za účelom predaja dekoračných náterov nedochádza k horizontálnemu ani vertikálnemu prekrývaniu aktivít účastníkov koncentrácie, (nakoľko na uvedenom trhu vystupuje iba účastník koncentrácie SigmaKalon), uskutočnením posudzovanej koncentrácie nedôjde k zmene konkurenčnej štruktúry na predmetnom relevantnom trhu. Úrad na základe vyššie uvedeného dospel k záveru, že posudzovaná koncentrácia nevytvorí alebo neposilní dominantné postavenie účastníkov koncentrácie, ktorého dôsledkom sú významné prekážky efektívnej hospodárskej súťaže na relevantnom trhu výroby a dovozu za účelom predaja dekoračných náterov v Slovenskej republike. 

6.2	 Relevantný trh distribúcie a predaja dekoračných náterov

Celkový objem predaja  na relevantnom trhu distribúcie a predaja dekoračných náterov vyčíslil účastník konania na základe údajov spracovávaných spoločnosťou Primalex. Údaje o celkovom objeme predaja  na relevantnom trhu distribúcie a predaja dekoračných náterov  v Slovenskej republike v rokoch 2004 a 2005 sú uvedené v nasledujúcej tabuľke (údaje sú totožné s údajmi o celkovej veľkosti trhu výroby a dovozu uvedenými na str. 19 tohto rozhodnutia – tabuľka  č. 1) :

Tabuľka 3: Celková objem predaja na relevantnom trhu distribúcie a predaja dekoračných náterov v SR v rokoch 2004 a 2005

Rok	Celkový objem výroby a predaja dekoračných náterov v SR
(plus dovoz mínus vývoz)	
2004	2 877 000 000 Sk 	
2005	2 935 000 000 Sk 	
Zdroj: Oznámenie koncentrácie

Z oznámenia koncentrácie ako aj z prieskumu úradu vyplýva, že na relevantnom trhu distribúcie a predaja dekoračných náterov pôsobí viacero prevažne slovenských, ale aj niekoľko zahraničných podnikateľov poskytujúcich dekoračné nátery regionálne, ale aj na území celého Slovenska. Vo vzťahu k distribúcii sú podľa účastníkov koncentrácie náklady na zmenu dodávateľa zanedbateľné. Z časového hľadiska je zmena dodávateľa možná v priebehu menej ako jedného roka, nakoľko zmluvy s dodávateľmi sa uzatvárajú zväčša na jeden rok. Z hľadiska distributérov zmena dodávateľa nemá takmer žiadnu relevanciu, nakoľko distributéri v daných podmienkach musia distribuovať širokú škálu produktov od rôznych výrobcov, aby mohli byť úspešní. Taktiež je v záujme výrobcov, aby ich produkty boli čo najviac distribuované distribučnými kanálmi. Vzhľadom na vysoko konkurenčné prostredie, množstvo a zastupiteľnosť jednotlivých distribučných kanálov, zmena dodávateľa by podľa účastníkov koncentrácie nemala vplyv na rozhodovanie zákazníka. 

Na základe uvedeného, ako aj z oznámenia koncentrácie a z odpovedí podnikateľov oslovených v prieskume úradu v rámci správneho konania číslo 0088/OK/2006 vyplýva, že vzhľadom na charakter predmetného tovaru, obchodné podmienky a dostatočný počet dodávateľov, odberatelia dekoračných náterov neakceptujú dlhodobé alebo exkluzívne distribučné zmluvy s dodávateľmi a nie je pre nich finančne ani časovo náročné zmeniť dodávateľa.

Podiely podnikateľa SigmaKalon (Primalex), ako aj podiely ďalších najvýznamnejších podnikateľov na relevantnom trhu distribúcie a predaja dekoračných náterov sú uvedené v nasledujúcej tabuľke:

Tabuľka 4: Trhové podiely vybraných podnikateľov

Podnikatelia	Podiely na relevantnom trhu distribúcie a predaja DN v SR (v %)	
	2004	2005	
Primalex (SigmaKalon)	 4,87 %	  5,29 %	
OP.ARM	 6,00 %	 6,44 %	
HCH (vrátane TRICHEM)	10,26 %	 10,46 %	
EUROPARM	-	  0,80 %	
CeNa	-	-	
SPOLU účastníci koncentrácie	 21,13 %	 22,99 %	
Chemolak	 [OT] %	 [OT] %	
Novochema	2,31 %	1,70 %	
Farbol	2,12 %	2,01 %	
Inex	0,25 %	0,23 %	
Pam-ak	1,68 %	1,69 %	
Het Slovakia	  [OT] %	  [OT] %	
Balakom Slovakia	2,14 %	1,90 %	
Bal Slovakia	0,03 %	0,07 %	
Barvy Tebas Slovensko	0,52 %	0,51 %	
L & Š	6,26 %	6,81 %	
Ján Turčan – HELA	0,70 %	0,85 %	
TECHNICOLOR	1,74 %	1,87 %	
FEB	0,99 %	0,97 %	
CHEMO – DROGÉRIE	[OT] %	  [OT] %	
MAPRIN Farby	-	1,34 %	
Ostatní	47,29 %	42,50 %	
Zdroj: Oznámenie koncentrácie

Z oznámenia koncentrácie vyplýva, že z hľadiska objemu predaja dekoračných náterov v Slovenskej republike dosiahol podnikateľ SigmaKalon (prostredníctvom dcérskej spoločnosti Primalex) na predmetnom relevantnom trhu v roku 2004 podiel 4,87 % a v roku 2005 dosiahol na predmetnom relevantnom trhu podiel 5,29 %. Na základe údajov získaných z prieskumu a od podnikateľa SigmaKalon úrad za hlavných konkurentov na relevantnom trhu distribúcie a predaja dekoračných náterov považuje podnikateľov:

•	výrobcov: 
1.	Chemolak, a.s., Smolenice; 
2.	Novochema, družstvo, Levice; 
3.	Farbol, s.r.o., Bratislava; 
4.	INEX, s.r.o., Bratislava; 
5.	PAM-ak, s.r.o., Chorvátsky Grob;  

•	dovozcov: 
1.	Het Slovakia, s.r.o., Galanta; 
2.	Balakom Slovakia, s.r.o., Žilina; 
3.	Bal Slovakia, s.r.o., Žilina; 
4.	Barvy Tebas Slovensko, s.r.o., Košice;

•	distribútorov: 
1.	L & Š, s.r.o., Nitra; 
2.	Ján Turčan – Hela, Banská Bystrica; 
3.	TECHNICOLOR, s.r.o., Banská Bystrica; 
4.	FEB, s.r.o., Spišská Nová Ves; 
5.	CHEMO – DROGÉRIE, s.r.o., Nové Zámky;
6.	MARPIN Farby, s.r.o., Kysucké Nové Mesto.

Vychádzajúc z vyššie uvedenej tabuľky je zrejmé, že pri napočítaní podielov účastníkov konania by boli spoločné trhové podiely na trhu distribúcie a predaja dekoračných náterov za obdobie rokov 2004 a 2005 nasledovné: rok 2004 – 21,13 % a rok 2005 – 22,99 %. 

Z odpovedí podnikateľov a výsledkov prieskumu zároveň vyplýva, že v rokoch 2004 a 2005 výrobcovia, dovozcovia i distribútori predávali svoju produkciu a vykonávali tiež distribúciu svojich produktov, čím vstupovali na trh distribúcie a predaja dekoračných náterov na území Slovenskej republiky. Výrobcovia i dovozcovia uskutočňujú distribúciu buď prostredníctvom vlastného distribučného systému, alebo prostredníctvom služieb distribučných spoločností. Na základe uvedeného boli preto okrem distribútorov na relevantný trh distribúcie a predaja dekoračných náterov zaradení aj dovozcovia a výrobcovia dekoračných náterov, nakoľko predstavujú významných konkurentov pre účastníkov konania.

Ako bolo už uvedené pri vymedzení relevantného trhu distribúcie a predaja dekoračných náterov, výrobcovia i dovozcovia predávajú dekoračné nátery celoplošne na území Slovenskej republiky prostredníctvom distributérov, veľkoobchodníkov, priamo do supermarketových a DIY reťazcov, do iných maloobchodov alebo priamo profesionálnym maliarom. Distributéri ďalej umiestňujú produkty výrobcov do supermarketov, DIY reťazcov a maloobchodov, a taktiež ich predávajú priamo profesionálnym maliarom. Distributéri majú zvyčajne vlastné predajné miesta, kde si zákazníci môžu zakúpiť produkty výrobcov. Spoločnosť SigmaKalon distribuuje svoje produkty jednak samostatne ako aj prostredníctvom ostatných distribučných kanálov. Spoločnosť SigmaKalon využíva na distribúciu svojich produktov taktiež spoločnosti HCH skupiny a OP.ARM skupiny.
 
Úrad na základe vyššie uvedeného dospel k záveru, že posudzovaná koncentrácia nevytvorí alebo neposilní dominantné postavenie účastníkov koncentrácie, ktorého dôsledkom sú významné prekážky efektívnej hospodárskej súťaže na relevantnom trhu distribúcie a predaja dekoračných náterov v Slovenskej republike. 

7.	Možnosti vstupu na trh

Pri posudzovaní dopadov predmetnej koncentrácie na relevantný trh výroby a dovozu za účelom predaja dekoračných náterov a trh distribúcie a predaja dekoračných náterov úrad zistil, že vstup nových podnikateľov na vymedzené relevantné trhy na územie Slovenskej republiky sa vyznačuje nízkymi nákladmi a nevyznačuje sa žiadnymi výraznými právnymi ani regulačnými bariérami, ktoré  by podnikateľom bránili vo vstupe a to z nasledovných dôvodov:

-	pokiaľ ide o distribúciu, náklady na vytvorenie distribučnej siete sú minimálne, keďže náklady na prenájom skladu a zabezpečenie dopravy nie sú výrazné a prenájom skladu a zabezpečenie dopravy sú prístupné v zásade každému potenciálnemu novému podnikateľovi na ovplyvnenom trhu;
-	pokiaľ ide o výrobu, dekoračné nátery sú homogénne a ľahko zastupiteľné výrobky a preto na strane spotrebiteľa môže ľahko dôjsť k preferovaniu nového výrobcu uvedených tovarov, ak by došlo k vstupu nového výrobcu;
-	náklady na reklamu tvoria menej ako 5 % celkových nákladov a sú zahrnuté do ceny poskytovaných tovarov a služieb;
-	náklady na výskum a vývoj sú minimálne;
-	zmluvné vzťahy medzi výrobcami a distributérmi, príp. konečnými spotrebiteľmi nie sú uzatvárané dlhodobo ale len na obdobie jedného roka, príp. fungujú na princípe objednávok a priamych dodaní a fakturácie, čiže ide o vzťahy, ktoré sú veľmi flexibilné a umožňujú promptne zareagovať na zmenu v prípade vstupu nového výrobcu alebo distributéra.

Okrem iného je potrebné zdôrazniť, že dekoračné nátery sú tovarom, ktorý môže byť vyrábaný a distribuovaný kdekoľvek v rámci Európskej únie, nielen na území Slovenskej republiky. 

Z oznámenia koncentrácie vyplýva, že účastníci koncentrácie nemajú vedomosť o vstupe významného podnikateľa na ovplyvnený trh v posledných 5 rokoch.

Z predložených podkladov a informácií ďalej vyplýva, že náklady na efektívny vstup na relevantné trhy výroby a dovozu za účelom predaja dekoračných náterov a trh distribúcie a predaja dekoračných náterov nepredstavujú významnú bariéru z finančného ani z časového hľadiska. Taktiež je z výsledkov prieskumu zrejmé, že neexistujú žiadne prekážky v prístupe k surovinám na výrobu predmetných výrobkov. Výskum, vývoj a inovácie v oblasti použitej výrobnej technológie, v oblasti balenia a distribúcie s cieľom zabezpečiť konkurencieschopnosť pre svoje výrobky uskutočňujú na rôznej úrovni všetci výrobcovia. Ako už bolo vyššie spomínané, zákazníci sa pri nákupe predmetných výrobkov rozhodujú predovšetkým podľa kvality produktov a ceny výrobku, ale nemalý podiel na rozhodovaní zohráva úloha poskytovaného servisu, certifikácia výrobkov a veľkosť balenia.  Vernosť k značke sa vyskytuje u zákazníkov iba v malej miere a ako bariéra vstupu na relevantné trhy výroby a dovozu za účelom predaja dekoračných náterov a trh distribúcie a predaja dekoračných náterov nemá takisto podstatný vplyv, ktorý by obmedzoval nového podnikateľa pri vstupe na vymedzené relevantné trhy na území Slovenskej republiky.

Platná legislatíva v Slovenskej republike nebráni vstupu nových podnikateľov a nových výrobných kapacít na tieto trhy. V posledných piatich rokoch nevstúpil na tento trh významný podnikateľ, ktorý by podstatným spôsobom ovplyvnil trh. 

Vychádzajúc z vyjadrení jednotlivých podnikateľov ako aj účastníkov koncentrácie, nie je očakávaný vstup žiadneho významného podnikateľa nad rámec súčasného stavu. Skôr sa očakáva, že existujúce subjekty budú svoje aktivity v daných oblastiach viac integrovať.

Možno konštatovať, že na vyššie definované relevantné trhy je vstup ľahký, na trhu je veľký počet výrobcov ako aj dovozcov. Vzhľadom na neexistujúce bariéry vstupu na trh môžu kedykoľvek vstúpiť na uvedené relevantné trhy aj podnikatelia, ktorí pôsobia na susediacich trhoch. Úrad zistil, že v dôsledku predmetnej koncentrácie podnikateľ SigmaKalon bude vystavený podstatnej súťaži, nebude sa môcť správať nezávisle voči svojim odberateľom a konkurentom na relevantnom trhu výroby a dovozu za účelom predaja dekoračných náterov a trhu distribúcie a predaja dekoračných náterov. Spomínaná koncentrácia nevytvára dominantné postavenie na relevantnom trhu výroby a dovozu za účelom predaja dekoračných náterov a trhu distribúcie a predaja dekoračných náterov, ktorého dôsledkom sú významné prekážky efektívnej hospodárskej súťaže.

8.	Záver

Tak ako už úrad vyššie uviedol, uskutočnením posudzovanej koncentrácie sa konkurenčné prostredie na relevantných trhoch výroby a dovozu za účelom predaja dekoračných náterov a trhu distribúcie a predaja dekoračných náterov nezmení. Na základe vyššie uvedeného úrad dospel k záveru, že posudzovaná koncentrácia nevytvorí alebo neposilní dominantné postavenie účastníkov koncentrácie, ktorého dôsledkom sú významné prekážky efektívnej hospodárskej súťaže na relevantných trhoch výroby a dovozu za účelom predaja dekoračných náterov a trhu distribúcie a predaja dekoračných náterov na území Slovenskej republiky.

Podľa § 33 zákona úrad listom číslo 1803/PMÚ SR/2007 zo dňa 10.05.2007 podal účastníkovi konania informáciu o záveroch prešetrovania vo veci predmetnej koncentrácie, ku ktorým úrad na základe jemu dostupných informácií a podkladov dospel a vyzval ho, aby sa ústne alebo písomne vyjadril k jeho podkladu a k spôsobu jeho zistenia, prípadne, aby navrhol jeho doplnenie.

Dňa 14.05.2007 bol úradu doručený list zaevidovaný pod č. 1846/2007,  v ktorom sa účastník konania prostredníctvom právneho zástupcu vyjadril k výzve pred vydaním rozhodnutia a uviedol, že k výzve ani k podkladom rozhodnutia v tejto veci alebo spôsobu jeho zistenia nemá podnikateľ SigmaKalon žiadne výhrady ani návrhy na doplnenie a v súvislosti so správnym konaním č. 0088/OK/2006 súhlasí so zisteniami a závermi úradu.

Na základe vyššie uvedených skutočností úrad rozhodol tak, ako je uvedené vo výroku tohto rozhodnutia.

Poučenie:

Podľa ustanovenia § 34 ods. 1 v spojení s § 18 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu možno podať rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote do 15 dní odo dňa doručenia tohto rozhodnutia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	Ing. Dušan Valo
	riaditeľ odboru koncentrácií

Rozhodnutie sa doručuje:
JUDr. Artúr Fried
koncipient
Allen & Overy Bratislava, s.r.o.
Carlton Savoy Building
Mostová 2, 5. poschodie
811 02 Bratislava